Sajhârâ Nusantara è Jhâman Kraton Islam

Kraton Islam è Nusantara, kajaya'anna èparkèra'aghi sa'abiddhâ antara abad ka-12 kantos abad ka-13. Kraton sè akembhâng sala sèttongnga karana bânnya'an kagiyadhân pardhâghângan tasè'. Padhâghâng Islam ḍâri Arab, Inḍia, Persia, Tiongkok, acampor kalabân masyarakat Inḍonèsia sè nyebbhâbbhâghi panyebbhârân aghâma Islam è Inḍonèsia. Kraton sè mèlo panyebbhârânna Islam panèka è pan-bârâmpan ḍaèra, èngghi panèka Somattra, Jhâbâ, Maluku, bân Sulawesi. Maso'en Islam è Inḍonèsia nandhâi kaḍâtengngenna jhâman anyar ḍâlem cem-macemma bhângon kaoḍi'ân sè akembhâng è masyarakat. Atoran-atoran oḍi' sè dhâddhi bâgiyân sè ta' bisa èpèsa molaè èkalako ḍâlem ajhâlânaghi kaoḍi'ân.

Awwâl maso'on Islam ka Inḍonèsia ta' areng-bhâreng, karana bâḍâ pan-bârâmpan ḍaèra sè sajjhâk awwâ ampon èmaso'è Islam bân bâḍâ sè ghi' ta' toman. Sejarawan Islam apendapat jhâ' Islam lu-ghâlluna maso' ka Inḍonèsia panèka è ḍaèra polo Somattra (ra-kèra abad ka-7 bân ka-8 M). Seddheng Islam maso' ka Jhâbâ, è bâkto Fatimah binti Maimun èkobhurraghi è Laren (Gresik) ra-kèra taon 475 H (1082 M). Kaḍâtengngenna Islam ka Inḍonèsia bâgiyân tèmor (Maluku) jhughan ta' bisa èpèsa sareng kagiyadhân pardhâghângan, sè èparkèra'aghi maso' è abad ka-14 M. È Kalimantan, khusussâ è ḍaèra Banjarmasin, maso'on Islam panèka ra-kèra taon 1550 M.

 Sajhârâ Kraton Islam è Nusantara 
Maso'on aghâma Islam è Nusantara (Inḍonèsia) è abad ka-7 ahèr sareng Al-Mujahid periode I, ampon ngèbâ bânnya' pa'aobâ'ân bân parkembhângan ḍâ' masyarakat, adhât, bhudhâjâ, bân pamarènta'an. Pa'aobâ'ân bân parkembhângan panèka jellas kalabân bâḍâna kraton sè awwâllâ acorak Hindu bân nganot animisme ahèrra ngala' ajhârânna aghâma Islam. Pan-bârâmpan kraton sè kasebbhut èngghi panèka:

 Kraton Islam è Somattra 

 Kraton Jeumpa (770 kantos 880)
 Kesultanan Peureulak (840 kantos 1292)
 Kesultanan Samudera Pasai (1267 kantos 1521)
 Kesultanan Lamuri (800 kantos 1503)
 Kraton Linge (1025 kantos samangkèn)
 Kraton Siguntur (1250 kantos samangkèn)
 Kesultanan Indrapura (1347 kantos 1792)
 Kraton Pagaruyung (1347 kantos 1825)
 Kraton Pedir (1400 kantos 1524)
 Kraton Daya (1480 kantos samangkèn)
 Kesultanan Acèh (1496 kantos 1903)
 Kraton Songay Pagu (1500 kantos samangkèn)
 Kraton Bungo Setangkai
 Kesultanan Jambi (1615 kantos samangkèn)
 Kesultanan Asahan (1630 kantos samangkèn)
 Bân laènna

 Sombher 
Bhângsa:Sajhârâ